અને મારી બા ? પિતાજીની વિદાય પછી તેની સ્થિતિ તૂટેલા કાંગરાવાળા કિલ્લા જેવી વિષાદપ્રેરક હતી. તેની ઈચ્છાની ક્રૂર હાંસી કરનાર નિયતિને શું કહેવું ? ઈચ્છા પૂર્ણ કરી, પણ આનંદ લૂંટી લીધો ! જિંદગીને આથમતે અજવાળે બ્યાશી વર્ષની મારી બા, નિયતિને જવાબ આપવા માટે હોય તેમ, એક ખૂણામાં બેસીને કૃશ શરીર અને ઝાંખી દષ્ટિ સાથે ભાગવત કે ગીતા સાથે ગડમથલ કરી રહી હતી, તે દશ્ય આજે પણ સ્મૃતિપટ પર સજીવ થાય છે !